钦定古今图书集成/明伦汇编/氏族典/第259卷 > 王固
## 钦定古今图书集成/明伦汇编/氏族典/第259卷 > 王固

按《陈书王固传》，“固字子坚，左光禄大夫通之弟也。少
清正，颇涉文史。以梁武帝甥封莫口亭侯。举秀才。起
家梁秘书郎，迁太子洗马，掌东宫管记。丁所生母忧
去职。服阕，除丹阳尹丞。侯景之乱，奔于荆州。梁元帝
承制，以为相国户曹属，掌管记。寻聘于西魏，魏人以
梁氏外戚，待之甚厚。承圣元年，迁太子中庶子，寻为
贞威将军、安南长史、寻阳太守。”荆州陷，固之鄱阳，随
兄质度东岭，居信安县。绍泰元年，征为侍中，不就。永
定中，移居吴郡。世祖以固清静，且欲申以婚姻，天嘉
二年至都，拜国子祭酒。三年，迁中书令。四年，又为散
骑常侍、国子祭酒。其年，以固女为太子妃，礼遇甚重。
废帝即位，授侍中、金紫光禄大夫。时高宗辅政，固以
废帝外戚奶媪恒往来禁中，颇宣密旨。事泄，比将伏
诛，高宗以固本无兵权，且居处清洁，止免所居官禁
锢。太建二年，随例为招远将军、宣惠豫章王谘议参
军。迁太中大夫、太常卿、南徐州大中正。七年，卒官，时
年六十三。赠金紫光禄大夫，丧事所须，随由资给。至
德二年，改葬，谥曰恭。